[{"text_idx": "#000002", "text": "Mae cydweithio llwyddiannus Menter Iaith Sir Ddinbych gyda phrosiect amgueddfa gymunedol yn Sir Ddinbych wedi gweld cynnydd o 62% yn nifer y gynulleidfa dros y 12 mis diwethaf, diolch i\u2019r ddarpariaeth Gymraeg."}, {"text_idx": "#000003", "text": "Bu\u2019n rhaid i Amgueddfa Gwefr heb Wifrau, sydd wedi ei lleoli yng Nghanolfan Iaith Clwyd yn Ninbych, addasu\u2019n gyflym yn ystod pandemig Covid-19, trwy sicrhau presenoldeb ar-lein i oroesi\u2019r saib cymdeithasol a orfodwyd ar ddigwyddiadau cymunedol."}, {"text_idx": "#000004", "text": "Yn ffodus, oherwydd llwyddiant cais ariannol trwy Gwynt Brenig Wind Cyf, sicrhawyd bod y grw\u0302p dan law gwirfoddolwyr wedi gallu addasu i\u2019r her yn gyflym a threfnu sgyrsiau newydd ac arloesol ar-lein ar faterion cyfoes, diwylliannol a hanesyddol wedi ei seilio yn ardal Dinbych neu ledled Cymru."}, {"text_idx": "#000006", "text": "\u201cCynigiodd Ruth a\u2019r ti\u0302m y syniad o gynnig cyfieithu ar y pryd ar-lein i\u2019r rhai di-Gymraeg oedd a\u0302 diddordeb yn ein sgyrsiau. Cawsom sgyrsiau difyr gan bobl fel D Ben Rees o Lerpwl a roddodd gipolwg i ni ar Dregaron, lleoliad yr Eisteddfod Genedlaethol eleni a\u2019r diweddar Carl Clowes a gyflwynodd ni i hanes sefydlu Nant Gwrtheyrn yn Lly\u0302n.\u201d"}, {"text_idx": "#000008", "text": "Cyn y pandemig roedd rhwng 20 a 30 o bobl yn mynychu\u2019r sgyrsiau byw yn yr Amgueddfa yng Nghanolfan Iaith Clwyd ym Mhwll y Grawys, Dinbych. Nawr, mae hyd at 90 o bobl yn mynychu ar-lein gyda\u2019r opsiwn i\u2019r di-Gymraeg glicio ar y gwasanaeth cyfieithu ar y pryd."}, {"text_idx": "#000009", "text": "\u201cRydym wedi rhyfeddu at lwyddiant y digwyddiadau,\u201d ychwanegodd Mike Farnworth, \u201cac wrth ein bodd bod mwy a mwy o bobl bellach yn mynychu\u2019r sgyrsiau Cymraeg o gymharu a\u0302\u2019r sgyrsiau Saesneg. Fel dysgwr Cymraeg fy hun, rwy\u2019n gwerthfawrogi\u2019n llwyr sut y gall rhwystr iaith effeithio ar fwynhad a dealltwriaeth pobl i fynychu sgyrsiau a digwyddiadau cymdeithasol yn eu hail iaith.\u201d"}, {"text_idx": "#000010", "text": "Nos Wener yma, 29 Ebrill, am 7pm, bydd y prifardd a\u2019r awdur cenedlaethol, Myrddin ap Dafydd o Ly\u0302n yn trafod Urdd Gobaith Cymru, blwyddyn canmlwyddiant y mudiad. Wedi\u2019 ei sefydlu yn 1922, mae\u2019r Urdd wedi darparu cyfleoedd i fwy na 4 miliwn o blant a phobl ifanc Cymru fwynhau profiadau chwaraeon, diwylliannol, preswyl, dyngarol a gwirfoddoli trwy gyfrwng y Gymraeg."}, {"text_idx": "#000011", "text": "Mae\u2019n sgwrs amserol iawn, wrth gwrs, gydag Eisteddfod Genedlaethol yr Urdd, gw\u0302yl ieuenctid fwyaf Ewrop yn paratoi at gyrraedd caeaeu fferm Kilford, ger yr Eglwys Wen, yn Ninbych rhwng y 30 Mai a 4ydd Mehefin eleni."}, {"text_idx": "#000012", "text": "Cofiwch bod rhaid cofrestru o flaen llaw ar gyfer sgwrs Myrddin ap Dafydd \u2018Canrif yr Urdd\u2019 ewch i Mae\u2019r digwyddiad yn cychwyn yn brydlon ar-lein am 7pm dydd Gwener 29 Ebrill 2022."}]